title: Deċiżjoni (UE) 2015/2218 tal-Bank Ċentrali Ewropew tal-20 ta' Novembru 2015 dwar il-proċedura biex jiġu esklużi membri tal-persunal mis-suppożizzjoni li kellhom impatt materjali fuq il-profil tar-riskju ta' istituzzjoni tal-kreditu taħt superviżjoni (BĊE/2015/38)

text:
               1.12.2015

               MT

               Il-Ġurnal Uffiċjali tal-Unjoni Ewropea

               L 314/66

         DEĊIŻJONI (UE) 2015/2218 TAL-BANK ĊENTRALI EWROPEW
   tal-20 ta' Novembru 2015
   dwar il-proċedura biex jiġu esklużi membri tal-persunal mis-suppożizzjoni li kellhom impatt materjali fuq il-profil tar-riskju ta' istituzzjoni tal-kreditu taħt superviżjoni (BĊE/2015/38)
   IL-KUNSILL GOVERNATTIV TAL-BANK ĊENTRALI EWROPEW,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 127(6) u l-Artikolu 132 tiegħu,
   Wara li kkunsidra r-Regolament tal-Kunsill (UE) Nru 1024/2013 tal-15 ta' Ottubru 2013 li jikkonferixxi kompiti speċifiċi lill-Bank Ċentrali Ewropew fir-rigward ta' politiki relatati mas-superviżjoni prudenzjali ta' istituzzjonijiet ta' kreditu (1), u b'mod partikolari l-Artikolu 4(3) tiegħu,
   Billi:

               (1)

               Fi ħdan il-qafas stabbilit skont l-Artikolu 6 tar-Regolament (UE) Nru 1024/2013, il-Bank Ċentrali Ewropew (BĊE) għandu kompetenza esklużiva biex iwettaq il-kompiti mogħtija lilu mill-Artikolu 4 ta' dak ir-Regolament li huma relatati ma' istituzzjonijiet ta' kreditu stabbiliti fi Stati Membri parteċipanti jew friegħi stabbiliti fi Stati Membri parteċipanti minn istituzzjonijiet ta' kreditu stabbiliti fi Stati Membri mhux parteċipanti.

               (2)

               Sabiex jiġu segwiti l-objettivi tal-unjoni bankarja wara l-konklużjoni tal-Kunsill Ewropew tad-19 ta' Ottubru 2012, li qalet li l-proċess lejn unjoni ekonomika u monetarja aktar profonda għandha tibni fuq il-qafas istituzzjonali u legali tal-Unjoni, għandu jiġi stabbilit qafas legali armonizzat fi ħdan il-Mekkaniżmu Superviżorju Uniku.

               (3)

               Ir-Regolament (UE) Nru 468/2014 tal-Bank Ċentrali Ewropew (BĊE/2014/17) (2) jistabbilixxi l-qafas għal kooperazzjoni fi ħdan il-Mekkaniżmu Superviżorju Uniku bejn il-Bank Ċentrali Ewropew u l-awtoritajiet kompetenti nazzjonali u mal-awtoritajiet nazzjonali nominati. B'mod partikolari, it-Titolu 2 tal-Parti III jistabbilixxi dispożizzjonijiet ġenerali relatati mal-proċess ġust għall-adozzjoni ta' deċiżjonijiet superviżorji tal-BĊE.

               (4)

               Il-qafas għal superviżjoni prudenzjali stabbilit permezz tad-Direttiva 2013/36/UE tal-Parlament Ewropew u tal-Kunsill (3) jeħtieġ li l-istituzzjonijiet jidentifikaw il-membri tal-persunal kollha li l-attivitajiet professjonali tagħhom għandhom impatt materjali fuq il-profil tar-riskju tal-istituzzjoni. Kwalunkwe kriterju użat għal dan l-iskop għandu jiżgura li l-identifikazzjoni ta' persunal li l-attivitajiet professjonali tagħhom għandu impatt materjali fuq il-profil tar-riskju tal-istituzzjoni tirrifletti l-livell ta' riskju tal-attivitajiet differenti fi ħdan l-istituzzjoni.

               (5)

               Il-BĊE huwa responsabbli sabiex jiżgura, fi ħdan il-qafas tar-Regolament Iddelegat tal-Kummissjoni (UE) Nru 604/2014 (4), li l-entitajiet taħt is-superviżjoni diretta tiegħu japplikaw ir-regoli dwar l-identifikazzjoni ta' persunal li jkollhom impatt materjali fuq il-profil ta' riskju ta' istituzzjoni b'mod koerenti li jissalvagwardja s-sodezza ta' kwalunkwe identifikazzjoni ta' din ix-xorta. Din id-Deċiżjoni għalhekk tipprovdi għal proċedura b'rabta mal-applikazzjoni tal-kriterji kwantitattivi stipulati fl-Artikolu 4 tar-Regolament Iddelegat (UE) Nru 604/2014,

         ADOTTA DIN ID-DEĊIŻJONI:
   Artikolu 1
   Kamp ta' applikazzjoni
   Din id-Deċiżjoni tistabbilixxi r-rekwiżiti proċedurali kemm għan-notifika tal-approvazzjoni minn qabel, kif ukoll l-applikazzjoni għaliha, li l-istituzzjonijiet ta' kreditu taħt superviżjoni għandhom jissottomettu lill-BĊE sabiex jeskludu membri tal-persunal jew kategoriji ta' membri tal-persunal mis-suppożizzjoni li huma persunal identifikat fuq il-bażi tal-kriterji kwantitattivi stipulati fl-Artikolu 4 tar-Regolament Iddelegat (UE) Nru 604/2014.
   Artikolu 2
   Definizzjonijiet
   Għall-finijiet ta' din id-Deċiżjoni:

               (1)

               “istituzzjoni ta' kreditu taħt superviżjoni” tfisser entità sinifikanti taħt superviżjoni kif iddefinita fl-Artikolu 2(16) tar-Regolament (UE) Nru 468/2014 (BĊE/2014/17) jew grupp sinifikanti taħt superviżjoni kif iddefinit fl-Artikolu 2(22) tar-Regolament (UE);

               (2)

               “Deċiżjoni superviżorja tal-BĊE” għandha l-istess tifsira kif iddefinita fl-Artikolu 2(26) tar-Regolament (UE) Nru 468/2014 (BĊE/2014/17);

               (3)

               “persunal identifikat” tfisser il-membri kollha tal-persunal ta' istituzzjoni ta' kreditu taħt superviżjoni li l-attivitajiet professjonali tagħhom għandhom impatt materjali fuq il-profil tar-riskju tal-istituzzjoni ta' kreditu, fuq bażi individwali, subkonsolidata jew konsolidata, kif iddefinit fil-paragrafi (48) u (49) tal-Artikolu 4(1) tar-Regolament (UE) Nru 575/2013 tal-Parlament Ewropew u tal-Kunsill (5).

         Article 3
   Informazzjoni ġenerali li għandha tingħata lill-BĊE
   1.   In-notifika skont l-Artikolu 4(4) u l-applikazzjoni għal approvazzjoni minn qabel skont l-Artikolu 4(5) tar-Regolament Iddelegat (UE) Nru 604/2014 għandhom jinkludu l-informazzjoni li ġejja għat-tmiem tas-sena finanzjarja preċedenti u s-sena finanzjarja attwali:

               (a)

               id-data ta' referenza;

               (b)

               l-identifikatur tal-entità legali (legal entity identifier — LEI) tal-istituzzjoni ta' kreditu taħt superviżjoni;

               (c)

               in-numru ta' impjegati ekwivalenti għal full-time;

               (d)

               in-numru ta' persunal identifikat;

               (e)

               in-numru ta' persunal identifikat fuq il-bażi tal-kriterji kwalitattivi skont l-Artikolu 3 tar-Regolament Iddelegat (UE) Nru 604/2014;

               (f)

               in-numru ta' persunal identifikat ibbażat esklużivament fuq il-kriterji kwantitattivi stabbiliti fl-Artikolu 4 tar-Regolament Iddelegat (UE) Nru 604/2014, flimkien ma' indikazzjoni tal-kategorija li għaliha jappartjeni kull membru tal-persunal identifikat mill-kategoriji speċifikati fl-Artikolu 4(1)(a), (b) jew (c) tar-Regolament Iddelegat (UE) Nru 604/2014;

               (g)

               in-numru ta' persunal identifikat ibbażat esklużivament fuq kriterji addizzjonali stipulati mill-istituzzjoni ta' kreditu taħt superviżjoni.

         2.   In-notifika skont l-Artikolu 4(4) u l-applikazzjoni għal approvazzjoni minn qabel skont l-Artikolu 4(5) tar-Regolament Iddelegat (UE) Nru 604/2014 għandhom jinkludu l-informazzjoni li ġejja għal kull membru tal-persunal li għalih tintalab esklużjoni.

               (a)

               l-isem, l-entità, l-unità operatorja, id-dipartiment, it-titlu tal-kariga u l-linja tar-rapportar tal-membru tal-persunal flimkien man-numru ta' impjegati ekwivalenti għal full-time taħt it-tmexxija tal-membru tal-persunal;

               (b)

               jekk il-membru tal-persunal jappartjenix għal xi funzjoni ta' teħid ta' riskju jew kontroll tar-riskju u jekk dan ikun il-każ, il-limitu minimu f'miljuni ta' euro ta' pożizzjonijiet ta' riskju li l-funzjoni tista' tieħu;

               (c)

               jekk il-membru tal-persunal huwiex membri ta' xi kumitat u, jekk dan huwa l-każ, l-isem tal-kumitat, il-livell ta' rapportar tiegħu u l-grad ta' awtorità tiegħu biex jieħu deċiżjonijiet ta' riskju espressi bħala perċnetwal tal-kapital tal-Ekwità Komuni ta' Grad;

               (d)

               l-ammont totali ta' remunerazzjoni f'euro u l-proporzjon ta' remunerazzjoni varjabbli sa fissa mogħti lill-membru tal-persunal fis-sena finanzjarja preċedenti;

               (e)

               l-indikaturi ewlenin tal-prestazzjoni għar-remunerazzjoni varjabbli tal-membru tal-persunal;

               (f)

               il-kriterji kwantitattivi li fuq il-bażi tagħhom il-membru tal-persunal kien evalwat bħala persunal identifikat (Artikolu 4(1)(a), (b) jew (c) tar-Regolament Iddelegat (UE) Nru 604/2014);

               (g)

               il-kriterji li fuq il-bażi tagħhom l-esklużjoni tal-membru tal-persunal tkun mitluba (Artikolu 4(2)(a) jew (b) tar-Regolament Iddelegat (UE) Nru 604/2014).

         3.   In-notifika skont l-Artikolu 4(4) u l-applikazzjoni għal approvazzjoni minn qabel skont l-Artikolu 4(5) tar-Regolament ta' Delega (UE) Nru 604/2014 għandhom jinkludu r-rapport tal-valutazzjoni tal-awditu intern jew estern annwali dwar il-proċess ta' identifikazzjoni ta' persunal identifikat u r-riżultati tiegħu, li jkopru wkoll l-esklużjonijiet mitluba.
   Artikolu 4
   Dokumentazzjoni meħtieġa biex tissostanzja li unità tax-xogħol mhijiex materjali
   1.   Meta jippreżentaw notifika skont l-Artikolu 4(4) jew japplikaw għal approvazzjoni minn qabel skont l-Artikolu 4(5) tar-Regolament Iddelegat (UE) Nru 604/2014, l-istituzzjonijiet ta' kreditu taħt superviżjoni għandhom jissottomettu lill-BĊE d-dokumentazzjoni li ġejja sabiex jissostanzjaw li membru tal-persunal, jew il-kategorija ta' persunal li għaliha jappartjeni membru tal-persunal, iwettaq biss attivitajiet professjonali f'unità operatorja li ma tkunx unità operatorja materjali kif imsemmi fl-Artikolu 4(2)(a) tar-Regolament Iddelegat (UE) Nru 604/2014:

               (a)

               deskrizzjoni dettaljata u komprensiva tad-dmirijiet u r-responsabbiltajiet tal-membru tal-persunal jew kategorija ta' persunal relevanti li għaliha jappartjeni l-membru tal-persunal;

               (b)

               organigramma tal-unità operatorja relevanti li turi l-istruttura ġerarkika u l-linji tar-rapportar, inkluż il-membru tal-persunal jew kategorija ta' persunal relevanti li għaliha jappartjeni l-membru tal-persunal;

               (c)

               deskrizzjoni dettaljata tal-allokazzjoni ta' kapital intern lill-unità operatorja relevanti skont l-Artikolu 73 tad-Direttiva 2013/36/UE għas-sena finanzjarja attwali u s-sentejn ta' qabel;

               (d)

               ħarsa ġenerali eljn l-allokazzjoni ta' kapital intern lill-unitajiet operatorji kollha skont l-Artikolu 73 tad-Direttiva 2013/36/UE għas-sena finanzjarja attwali u s-sentejn ta' qabel;

               (e)

               dikjarazzjoni li tispjega għaliex l-istituzzjoni ta' kreditu taħt superviżjoni tat lill-membru tal-persunal, jew kategorija ta' persunal li għaliha jappartjeni l-membru tal-persunal, remunerazzjoni li tissodisfa l-kriterji stipulati fl-Artikolu 4(1) tar-Regolament Iddelegat (UE) Nru 604/2014 għalkemm il-membru tal-persunal iwettaq attivitajiet professjonali f'unità operatorja mhux materjali;

               (f)

               dikjarazzjoni mmotivata li tispjega għaliex il-membru tla-persunal, jew il-kategorija tal-persunal li għaliha jappartjeni l-membru tal-persunal, ma jissodisfawx il-kriterji kwalitattivi msemmija fl-Artikolu 3 tar-Regolament Iddelegat (UE) Nru 604/2014.

         2.   Jekk id-definizzjoni ta' unitajiet operatorji fi ħdan l-istituzzjoni ta' kreditu taħt superviżjoni tkun inbidlet matul is-sena finanzjarja attwali u s-sentejn finanzjarji ta' qabel, l-istituzzjoni ta' kreditu taħt superviżjoni għandha tipprovdi r-raġunijiet għal din il-bidla.
   3.   Il-BĊE jista' jeħtieġ li l-istituzzjoni ta' kreditu tissottometti aktar informazzjoni sabiex tissostanzja l-applikazzjoni.
   Artikolu 5
   Dokumentazzjoni li turi li l-attivitajiet professjonali ta' membru tal-persunal m'għandhom ebda impatt materjali fuq il-profil tar-riskju ta' unità operatorja materjali
   1.   Meta jippreżentaw notifika skont l-Artikolu 4(4) jew japplikaw għal approvazzjoni minn qabel skont l-Artikolu 4(5) tar-Regolament Iddelegat (UE) Nru 604/2014, l-istituzzjonijiet ta' kreditu għandhom jissottomettu lill-BĊE d-dokumentazzjoni li ġejja sabiex juru li l-attivitajiet professjonali ta' membru tal-persunal jew kategorija ta' persunal m'għandhom ebda impatt materjali fuq il-profil tar-riskju ta' unità operatorja materjali kif imsemmi fl-Artikolu 4(2)(b) tar-Regolament Iddelegat (UE) Nru 604/2014:

               (a)

               deskrizzjoni dettaljata u komprensiva tad-dmirijiet u r-responsabbiltajiet tal-membru tal-persunal jew kategorija ta' persunal relevanti li għaliha jappartjeni l-membru tal-persunal;

               (b)

               organigramma tal-unità operatorja relevanti li turi l-istruttura ġerarkika u l-linji tar-rapportar, inkluż il-membru tal-persunal jew kategorija ta' persunal relevanti li għaliha jappartjeni l-membru tal-persunal;

               (c)

               deskrizzjoni dettaljata tal-kriterji oġġettivi stipulati fl-Artikolu 4(3) tar-Regolament Iddelegat (UE) Nru 604/2014 li ntużaw sabiex jiġi evalwat li l-attivitajiet professjonali tal-membru tal-persunal relevanti, jew il-kategorija tal-persunal li għaliha jappartjeni l-membru tal-persunal m'għandhom ebda impatt materjali fuq il-profil tar-riskju ta' unità operatorja materjali, waqt li jiġi speċifikat kif dawk il-kriterji ġew applikati u kif l-indikaturi relevanti kollha tar-riskju u tal-prestazzjoni użati għall-finijiet tal-kejl tar-riskju intern ittieħdu inkunsiderazzjoni;

               (d)

               dikjarazzjoni li tispjega għaliex l-istituzzjoni ta' kreditu taħt superviżjoni tat lill-membru tal-persunal, jew kategorija ta' persunal li għaliha jappartjeni l-membru tal-persunal, remunerazzjoni li tissodisfa l-kriterji stipulati fl-Artikolu 4(1) tar-Regolament Iddelegat (UE) Nru 604/2014 għalkemm il-membru tal-persunal m'għandu ebda impatt materjali fuq il-profil tar-riskju ta' unità operatorja materjali;

               (e)

               dikjarazzjoni mmotivata li tispjega għaliex il-membru tal-persunal relevanti, jew il-kategorija ta' persunal li għaliha jappartjeni l-membru tal-persunal, ma jissodisfawx il-kriterji kwalitattivi msemmija fl-Artikolu 3 tar-Regolament Iddelegat (UE) Nru 604/2014.

         2.   Il-BĊE jista' jeħtieġ li l-istituzzjoni ta' kreditu tissottometti aktar informazzjoni sabiex tissostanzja l-applikazzjoni.
   Artikolu 6
   Dokumentazzjoni supplimentari biex tissostanzja applikazzjonijiet għal membri tal-persunal li jingħataw remunerazzjoni totali ta' EUR 1 000 000 jew aktar
   1.   Meta japplikaw għal approvazzjoni minn qabel skont l-Artikolu 4(5) tar-Regolament Iddelegat (UE) Nru 604/2014 għal membru tal-persunal li kien ingħata remunerazzjoni totali ta' EUR 1 000 000 jew aktar fis-sena finanzjarja preċedenti, l-istituzzjonijiet ta' kreditu taħt superviżjoni għandhom jissottomettu d-dokumentazzjoni li ġejja lill-BĊE sabiex jissostanzjaw iċ-ċirkustanzi eċċezzjonali msemmija fl-Artikolu 4( %) tar-Regolament Iddelegat (UE) Nru 604/2014:

               (a)

               deskrizzjoni ddettaljata taċ-ċirkustanzi eċċezzjonali marbuta mal-attività professjonali tal-membru tal-persunal relevanti u l-impatt tagħhom fuq il-profil tar-riskju tal-istituzzjoni ta' kreditu taħt superviżjoni. Sitwazzjoni ferm kompetittiva m'għandhiex titqies bħala ċirkustanza eċċezzjonali;

               (b)

               deskrizzjoni dettaljata ta' kwalunkwe ċirkustanza eċċezzjonali marbuta mar-remunerazzjoni tal-membru tal-persunal relevanti li tispjega għaliex l-istituzzjoni ta' kreditu taħt superviżjoni tat lill-membru tal-persunal remunerazzjoni ta' EUR 1 000 000 jew aktar, minkejja li jkun irrapportat li l-membru tal-persunal m'għandux impatt materjali fuq il-profil tar-riskju tal-istituzzjoni ta' kreditu taħt superviżjoni.

         2.   Il-BĊE jista' jeħtieġ li l-istituzzjoni ta' kreditu tissottometti aktar informazzjoni sabiex tissostanzja l-applikazzjoni.
   Article 7
   Perijodu għas-sottomissjoni ta' notifiki
   1.   Notifiki skont l-Artikolu 4(4) tar-Regolament Iddelegat (UE) Nru 604/2014 għandhom jiġu ppreżentati mingħajr dewmien, iżda sa mhux aktar tard minn sitt xhur mit-tmiem tas-sena finanzjarja preċedenti. Konstatazzjoni minn istituzzjoni ta' kreditu taħt superviżjoni li tintuża bħala l-bażi għal notifika għandha tkun limitata għall-prestazzjoni tal-membru tal-persunal matul is-sena finanzjarja wara s-sena meta tkun saret in-notifika.
   2.   Għal membri tal-persunal li kienu koperti minn notifika fil-perijodu ta' preżentata preċedenti, notifika ġdida mhijiex meħtieġa sakemm il-kriterju użat għall-konstatazzjoni jkun għadu applikabbli.
   3.   Fil-każ ta' membru tal-persunal li jkun is-suġġett ta' notifika għall-ewwel darba, il-konstatazzjoni għandha tapplika kemm għall-prestazzjoni tal-membru tal-persunal matul is-sena finanzjarja meta saret in-notifika, kif ukoll għall-prestazzjoni tal-membru tal-persunal matul is-sena finanzjarja ta' wara. Din id-dispożizzjoni għandha tkun applikabbli biss fir-rigward ta' notifiki ppreżentati wara d-dħul fis-seħħ ta' din id-Deċiżjoni.
   Artikolu 8
   Perijodu għas-sottomissjoni ta' applikazzjonijiet għal approvazzjoni minn qabel
   Applikazzjonijiet għal approvazzjoni minn qabel skont l-Artikolu 4(5) tar-Regolament ta' Delega (UE) Nru 604/2014 għandhom jiġu ppreżentati mingħajr dewmien, iżda sa mhux aktar tard minn sitt xhur mit-tmiem tas-sena finanzjarja preċedenti.
   Artikolu 9
   Evalwazzjoni mill-BĊE
   1.   Fuq il-bażi ta' notifiki ppreżentati skont l-Artikolu 4(4) u applikazzjonijiet ippreżentati għal approvazzjoni minn qabel skont l-Artikolu 4(5) tar-Regolament Iddelegat (UE) Nru 604/2014, il-BĊE għandu jevalwa:

               (a)

               il-kompletezza tad-dokumentazzjoni;

               (b)

               il-bażi li fuqha l-istituzzjoni ta' kreditu taħt superviżjoni tkun iddeterminat li l-membru tal-persunal ikkonċernat, jew il-kategorija ta' persunal li għaliha jappartjeni l-membru tal-persunal, jissodisfaw waħda mill-kundizzjonijiet stipulati fl-Artikolu 4(2) tar-Regolament Iddelegat (UE) Nru 604/2014;

               (c)

               jekk il-membru tal-persunal, jew il-kategorija ta' persunal li għaliha jappartjeni l-membru tal-persunal, m'għandu ebda impatt materjali fuq il-profil ta' riskju ta' unità operatorja materjali permezz tal-attivitajiet professjonali mwettqa billi jiġi vverifikat:

                           (i)

                           jekk l-istituzzjoni ta' kreditu taħt superviżjoni applikatx kriterji oġġettivi, li jqisu l-indikaturi relevanti kollha ta' riskju u ta' prestazzjoni li altrimenti tuża biex tidentifika, timmaniġġja u timmonitorja riskji skont l-Artikolu 74 tad-Direttiva 2013/36/UE;

                           (ii)

                           jekk l-istituzzjoni ta' kreditu taħt superviżjoni qabblitx id-dmirijiet u l-awtoritajiet tal-membru tal-persunal, jew kategorija ta' persunal li għaliha jappartjeni l-membru tal-persunal, u l-impatt tagħhom fuq il-profil ta' riskju tal-istituzzjoni ta' kreditu mal-impatt tal-attivitajiet professjonali ta' membri tal-persunal identifikati permezz tal-kriterji kwalitattivi stipulati fl-Artikolu 3 tar-Regolament Iddelegat (UE) Nru 604/2014;

               (d)

               fir-rigward tal-applikazzjonijiet għal approvazzjoni minn qabel għal membri tal-persunal mogħtija remunerazzjoni totali ta' EUR 1 000 000 jew aktar, jekk japplikawx ċirkustanzi eċċezzjonali. F'dawk il-każijiet il-BĊE għandu jinforma lill-Awtorità Bankarja Ewropea dwar ir-riżultati tal-valutazzjoni inizjali qabel ma jieħu xi deċiżjoni.

         2.   F'każ ta' applikazzjoni ppreżentata għal approvazzjoni minn qabel skont l-Artikolu 4(5) tar-Regolament Iddelegat (UE) Nru 604/2014, il-BĊE għandu joħroġ deċiżjoni fi żmien tliet xhur minn meta jirċievi d-dokumentazzjoni sħiħa.
   3.   F'każ ta' notifika skont l-Artikolu 4(4) tar-Regolament Iddelegat (UE) Nru 604/2014, fejn il-valutazzjoni tindika li r-rekwiżiti stabbiliti f'din id-Deċiżjoni u l-Artikolu 4(2) tar-Regolament Iddelegat (UE) Nru 604/2014 mhumiex issodisfati, il-BĊE għandu jinnotifika lill-istituzzjoni ta' kreditu dwar dan fi żmien tliet xhur minn meta jirċievi d-dokumentazzjoni sħiħa. L-istituzzjoni ta' kreditu taħt superviżjoni m'għandhiex tapplika l-Artikolu 4(2) tar-Regolament Iddelegat (UE) Nru 604/2014. Fin-nuqqas ta' notifika mill-BĊE skont l-ewwel sentenza ta' dan il-paragrafu, l-istituzzjoni ta' kreditu taħt superviżjoni għandha titqies li hija konformi mal-Artikolu 4(2) tar-Regolament ta' Delega (UE) Nru 604/2014 u r-rekwiżiti msemmija fih.
   Artikolu 10
   Tul ta' żmien tal-approvazzjoni mogħtija minn qabel
   1.   Approvazzjoni minn qabel mogħtija mill-BĊE skont l-Artikolu 4(5) tar-Regolament Iddelegat (UE) Nru 604/2014 għandha tkun limitata għall-prestazzjoni tal-membru tal-persunal matul is-sena finanzjarja wara s-sena meta d-deċiżjoni superviżorja tal-BĊE li jkun fiha l-approvazzjoni ġiet innotifikata lill-istituzzjoni ta' kreditu taħt superviżjoni.
   2.   F'każ tal-ewwel applikazzjoni għal membru tal-persunal relevanti, l-approvazzjoni għandha tingħata għall-prestazzjoni tal-membru tal-persunal matul is-sena finanzjarja meta d-deċiżjoni superviżorja tal-BĊE li jkun fiha l-approvazzjoni tkun ġiet innotifikata lill-istituzzjoni ta' kreditu taħt superviżjoni kif ukoll għall-prestazzjoni tal-membru tal-persunal matul is-sena finanzjarja ta' wara. Din id-dispożizzjoni għandha tkun applikabbli biss b'referenza għall-applikazzjonijiet ippreżentati wara d-dħul fis-seħħ ta' din id-Deċiżjoni.
   Artikolu 11
   Dispożizzjonijiet tranżitorji
   1.   Din id-Deċiżjoni għandha tapplika għall-preżentata ta' notifiki skont l-Artikolu 4(4) jew applikazzjonijiet għal approvazzjoni minn qabel skont l-Artikolu 4(5) tar-Regolament ta' Delega (UE) Nru 604/2014 ippreżentati wara d-dħul fis-seħħ ta' din id-Deċiżjoni.
   2.   Eċċezzjonalment, il-preżentata ta' notifiki skont l-Artikolu 4(4) jew applikazzjonijiet għal approvazzjoni minn qabel skont l-Artikolu 4(5) tar-Regolament ta' Delega (UE) Nru 604/2014 fuq il-bażi ta' informazzjoni tal-2014 għandha ssir sal-31 ta' Diċembru 2015.
   3.   L-approvazzjonijiet mogħtija mill-BĊE skont l-Artikolu 4(5) tar-Regolament ta' Delega (UE) Nru 604/2014 taħt dawn id-dispożizzjonijiet tranżitorji għandhom japplikaw għall-prestazzjoni tal-membru tal-persunal matul is-snin finanzjarji 2015 u 2016.
   Artikolu 12
   Dħul fis-seħħ
   Din id-Deċiżjoni għandha tidħol fis-seħħ fil-jum wara dak tal-pubblikazzjoni tagħha f'Il-Ġurnal Uffiċjali tal-Unjoni Ewropea.

      Magħmula fi Frankfurt am Main, l-20 ta' Novembru 2015.

            Il-President tal-BĊE

         Mario DRAGHI

      (1)  ĠU L 287, 29.10.2013, p. 63.

      (2)  Regolament (UE) Nru 468/2014 tal-Bank Ċentrali Ewropew tas-16 ta' April 2014 li jistabbilixxi l-qafas għal kooperazzjoni fi ħdan il-Mekkaniżmu Superviżorju Uniku bejn il-Bank Ċentrali Ewropew u l-awtoritajiet nazzjonali kompetenti u mal-awtoritajiet nazzjonali ddenominati (Regolament Qafas dwar l-MSU) (BĊE/2014/17) (ĠU L 141, 14.5.2014, p. 1).

      (3)  Direttiva 2013/36/UE tal-Parlament Ewropew u tal-Kunsill tas-26 ta' Ġunju 2013 dwar l-aċċess għall-attività tal-istituzzjonijiet ta' kreditu u s-superviżjoni prudenzjali tal-istituzzjonijiet ta' kreditu u tad-ditti tal-investiment, li temenda d-Direttiva 2002/87/KE u li tħassar id-Direttivi 2006/48/KE u 2006/49/KE (ĠU L 176, 27.6.2013, p. 338).

      (4)  Regolament ta' Delega tal-Kummissjoni (UE) Nru 604/2014 tal-4 ta' Marzu 2014 li jissupplimenta d-Direttiva 2013/36/UE tal-Parlament Ewropew u tal-Kunsill f'dak li jikkonċerna l-istandards tekniċi regolatorji fir-rigward tal-kriterji kwalitattivi u kwantitattivi xierqa biex jiġu identifikati l-kategoriji ta' persunal li l-attivitajiet professjonali tagħhom għandhom impatt materjali fuq il-profil tar-riskju tal-istituzzjoni (ĠU L 167, 6.6.2014, p. 30).

      (5)  Regolament (UE) 575/2013 tal-Parlament Ewropew u tal-Kunsill tas-26 ta' Ġunju 2013 dwar ir-rekwiżiti prudenzjali għall-istituzzjonijiet ta' kreditu u d-ditti tal-investiment u li jemenda r-Regolament (UE) Nru 648/2012 (ĠU L 176, 27.6.2013, p. 1).


title: Id-Deċiżjoni tal-Kunsill tal-15 ta' Settembru 1986 dwar il-konklużjoni tal-Protokoll Addizzjonali għall-Ftehim bejn il-Komunità Ekonomika Ewropea u r-Renju tan-Norveġja bħala konsegwenza ta' l-adeżjoni fil-Komunità tar-Renju ta' Spanja u tar-Repubblika Portugiża

text:
Avviż Legali Importanti

|

31986D0571

Official Journal L 337 , 29/11/1986 P. 0001 - 0001

		Id-Deċiżjoni tal-Kunsilltal-15 ta' Settembru 1986dwar il-konklużjoni tal-Protokoll Addizzjonali għall-Ftehim bejn il-Komunità Ekonomika Ewropea u r-Renju tan-Norveġja bħala konsegwenza ta' l-adeżjoni fil-Komunità tar-Renju ta' Spanja u tar-Repubblika Portugiża(86/571/KEE)IL-KUNSILL TAL-KOMUNITAJIET EWROPEJ,Wara li kkunsidra t-Trattat li jistabbilixxi l-Komunità Ekonomika Ewropea, u b'mod partikolari Artikolu 113 tiegħu,Wara li kkunsidra r-rakkomandazzjoni mill-Kummissjoni,Billi huwa neċessarju li jiġi approvat il-Protokoll Addizzjonali għall-Ftehim bejn il-Komunità Ekonomika Ewropea u r-Renju tan-Norveġja [1] iffirmat fi Brussel fl-14 ta' Mejju 1973, sabiex jieħu in konsiderazzjoni l-adeżjoni fil-Komunità tar-Renju ta' Spanja u tar-Repubblika Portugiża,IDDEĊIEDA KIF ĠEJ:Artikolu 1Il-Protokoll Addizzjonali għall-Ftehim bejn il-Komunità Ekonomika Ewropea u r-Renju tan-Norveġja bħala konsegwenza ta' l-adeżjoni tar-Renju ta' Spanja u tar-Repubblika Portugiża mal-Komunità qiegħed hawnhekk jiġi approvat f'isem il-Komunità.It-test tal-Protokoll huwa mehmuż ma’ din id-Deċiżjoni.Artikolu 2Il-President tal-Kunsill għandu jagħti n-notifika msemmija f'Artikolu 18 tal-Protokoll [2].Artikolu 3Din id-Deċiżjoni għandha tidħol fis-seħħ fil-jum ta' wara l-pubblikazzjoni tagħha fil-Ġurnal Uffiċjali tal-Komunitajiet Ewropej.Magħmula fi Brussel, fil-15 ta' Settembru 1986.Għall-KunsillIl-President.G. Howe[1] ĠU L 171, tas-27.6.1973, p. 2.[2] Id-data tad-dħul fis-seħħ tal-Protokoll trid tiġi ppubblikata fil-Ġurnal Uffiċjali tal-Komunitajiet Ewropej mis-Segretarjat Ġenerali tal-Kunsill.--------------------------------------------------


title: Deċiżjoni tal-Kunsill 2013/351/PESK tat- 2 ta’ Lulju 2013 li temenda d-Deċiżjoni 2011/426/PESK li taħtar ir-Rappreżentant Speċjali tal-Unjoni Ewropea fil-Bosnja-Ħerzegovina

text:
               4.7.2013

               MT

               Il-Ġurnal Uffiċjali tal-Unjoni Ewropea

               L 185/7

         DEĊIŻJONI TAL-KUNSILL 2013/351/PESK
   tat-2 ta’ Lulju 2013
   li temenda d-Deċiżjoni 2011/426/PESK li taħtar ir-Rappreżentant Speċjali tal-Unjoni Ewropea fil-Bosnja-Ħerzegovina
   IL-KUNSILL TAL-UNJONI EWROPEA,
   Wara li kkunsidra t-Trattat dwar l-Unjoni Ewropea, u b’mod partikolari l-Artikolu 28, l-Artikolu 31(2) u l-Artikolu 33 tiegħu,
   Wara li kkunsidra l-proposta mir-Rappreżentant Għoli tal-Unjoni għall-Affarijiet Barranin u l-Politika ta' Sigurtà,
   Billi:

               (1)

               Fit-18 ta' Lulju 2011, il-Kunsill adotta d-Deċiżjoni 2011/426/PESK (1) li taħtar lis-Sur Peter SØRENSEN bħala r-Rappreżentant Speċjali tal-Unjoni Ewropea (RSUE) fil-Bosnja-Ħerzegovina. Il-mandat tar-RSUE għandu jiskadi fit-30 ta' Ġunju 2015.

               (2)

               Id-Deċiżjoni 2011/426/PESK, kif emendata mid-Deċiżjoni 2012/330/PESK (2), ipprovdiet lir-RSUE bl-ammont ta' referenza finanzjarja għall-perijodu mill-1 ta' Settembru 2011 sat-30 ta' Ġunju 2012. Għandu jiġi stabbilit ammont ta' referenza finanzjarja ġdid għall-perijodu mill-1 ta' Lulju 2013 sat-30 ta' Ġunju 2014.

               (3)

               Ir-RSUE ser jimplimenta l-mandat fil-kuntest ta' sitwazzjoni li tista' tiddeterjora u li tista' timpedixxi l-ksib tal-objettivi tal-azzjoni esterna tal-Unjoni kif stabbilit fl-Artikolu 21 tat-Trattat.

               (4)

               Id-Deċiżjoni 2011/426/PESK għandha għalhekk tiġi emendata kif adatt,

         ADOTTA DIN ID-DEĊIŻJONI:
   Artikolu 1
   Fl-Artikolu 5(1) tad-Deċiżjoni 2011/426/PESK, jiżdied is-subparagrafu li ġej:

      "L-ammont ta' referenza finanzjarja maħsub biex ikopri n-nefqa relatata mal-mandat tar-RSUE fil-perijodu mill-1 ta' Lulju 2013 sat-30 ta' Ġunju 2014 għandu jkun ta' EUR 5 285 000.".

   Artikolu 2
   Dħul fis-seħħ
   Din id-Deċiżjoni għandha tidħol fis-seħħ fil-jum tal-adozzjoni tagħha.
   Hija għandha tapplika mill-1 ta' Lulju 2013.

      Magħmul fi Brussell, it-2 ta’ Lulju 2013.

            Għall-Kunsill

            Il-President

         L. LINKEVIČIUS

      (1)  ĠU L 188, 19.7.2011, p. 30.

      (2)  ĠU L 165, 26.6.2012, p. 66.


title: 2013/381/UE: Deċiżjoni tal-Kunsill tad- 9 ta’ Lulju 2013 li taħtar membru Ġermaniż fil-Kumitat tar-Reġjuni

text:
               16.7.2013

               MT

               Il-Ġurnal Uffiċjali tal-Unjoni Ewropea

               L 193/21

         DEĊIŻJONI TAL-KUNSILL
   tad-9 ta’ Lulju 2013
   li taħtar membru Ġermaniż fil-Kumitat tar-Reġjuni
   (2013/381/UE)
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 305 tiegħu,
   Wara li kkunsidra l-proposta tal-Gvern Ġermaniż,
   Billi:

               (1)

               Fit-22 ta’ Diċembru 2009 u fit-18 ta’ Jannar 2010, il-Kunsill adotta d-Deċiżjonijiet 2009/1014/UE (1) u 2010/29/UE (2) li jaħtru l-membri u l-membri supplenti tal-Kumitat tar-Reġjuni għall-perijodu mis-26 ta’ Jannar 2010 sal-25 ta’ Jannar 2015.

               (2)

               Konsegwentement għat-tmiem tal-mandat tas-Sur Helmut Max JAHN fit-22 ta’ Lulju 2013, sar vakanti siġġu ta’ membru fil-Kumitat tar-Reġjuni,

         ADOTTA DIN ID-DEĊIŻJONI:
   Artikolu 1
   Huwa b’dan maħtur fil-Kumitat tar-Reġjuni b’effett mit-23 ta’ Lulju 2013 għall-bqija tal-mandat attwali, jiġifieri sal-25 ta’ Jannar 2015:

               —

               Is-Sur Jörg DUPPRÉ, Landrat des Landkreises Südwestpfalz, Präsident des Deutschen Landkreistages.

         Artikolu 2
   Din id-Deċiżjoni għandha tidħol fis-seħħ fil-jum tal-adozzjoni tagħha.

      Magħmul fi Brussell, id-9 ta’ Lulju 2013.

            Għall-Kunsill

            Il-President

         R. ŠADŽIUS

      (1)  ĠU L 348, 29.12.2009, p. 22.

      (2)  ĠU L 12, 19.1.2010, p. 11.


title: Id-Deċiżjoni tal-Bank Ċentrali Ewropew ta' l-4 ta' Marzu, 2004, dwar l-aċċess pubbliku għad-dokumenti tal-Bank Ċentrali Ewropew (ECB/2004/3)

text:
Avviż Legali Importanti

|

32004D0003(01)

Official Journal L 080 , 18/03/2004 P. 0042 - 0044

		Id-Deċiżjoni tal-Bank Ċentrali Ewropewta' l-4 ta' Marzu, 2004,dwar l-aċċess pubbliku għad-dokumenti tal-Bank Ċentrali Ewropew(ECB/2004/3)IL-KUNSILL GOVERNATTIV TAL-BANK ĊENTRALI EWROPEW,Wara li kkunsidra l-Istatut tas-Sistema Ewropea tal-Banek Ċentrali u tal-Bank Ċentrali Ewropew, u partikolarment l-Artikolu 12.3,Wara li kkunsidra r-Regoli tal-Proċedura tal-Bank Ċentrali Ewropew [1], partikolarment l-Artikolu 23,Billi:(1) It-tieni subparagrafu ta' l-Artikolu 1 tat-Trattat dwar l-Unjoni Ewropea jiġbor fih il-kunċett tat-trasparenza, jiddikjara li t-Trattat jikkaratterizza pass ġdid fil-proċess tal-ħolqien ta' Unjoni dejjem aktar qrib tal-popli ta' l-Ewropa, li fiha d-deċiżjonijiet jittieħdu b'mod miftuħ kemm jista' jkun possibbli u kemm jista' jkun mill-aktar qrib lejn iċ-ċittadin. Il-ftuħ itejjeb il-leġittimita' ta' l-amministrazzjoni, l-effettivita' u l-kontabilita', b'hekk jissaħħu l-prinċipji tad-demokrazija.(2) Fid-Dikjarazzjoni Konġunta [2] dwar ir-Regolament (KE) Nru 1049/2001 tal-Parlament Ewropew u tal-Kunsill tat-30 ta' Mejju, 2001, dwar l-aċċess pubbliku għad-dokumenti tal-Parlament Ewropew, il-Kunsill u d-dokumenti tal-Kummissjoni [3], il-Parlament Ewropew, il-Kunsill u l-Kummissjoni jsejħu lill-istituzzjonijiet u l-korpi l-oħra ta' l-Unjoni biex jaddottaw regoli interni dwar l-aċċess pubbliku għal dokumenti li jieħdu kunsiderazzjoni tal-prinċipji u l-limiti msemmija fir-Regolament. Ir-reġim dwar l-aċċess pubbliku għad-dokumenti tal-ECB kif stabbilit fid-Deċiżjoni ECB/1998/12 tat-3 ta' Novembru, 1998, dwar l-aċċess pubbliku għad-dokumentazzjoni u l-arkivji tal-Bank Ċentrali Ewropej [4] għandhom għalhekk jiġu riveduti.(3) Għandu jingħata aċċess aktar wiesa' għad-dokumenti tal-ECB, filwaqt li fl-istess ħin jiġu protetti l-indipendenza tal-ECB u tal-banek ċentrali nazzjonali (NCB) previżta bl-Artikolu 108 tat-Trattat u l-Artikolu 7 ta' l-Istatut, u l-kunfidenzjalita' ta' ċerti kwistjonijiet speċifiċi għat-twettiq tal-ħidmiet tal-ECB. Biex tiġi salvagwardjata l-effettivita' tal-proċess li fih jittieħdu d-deċiżjonijiet tal-ECB, inklużi l-konsultazzjonijiet u l-preparazzjonijiet interni tiegħu, il-proċedimenti tal-laqgħat tal-korpi tal-ECB responsabbli għat-teħid tad-deċiżjonijiet huma kunfidenzjali, sakemm il-korp relevanti jiddeċiedi li jippubblika r-riżultat tad-dibattiti tiegħu.(4) Madankollu, ċerti interessi pubbliċi u privati għandhom jiġu protetti b' mod ta' eċċezzjoni. Barra dan, il-ECB għandu bżonn jipproteġi l-integrita' tal-karti tal-flus ewro bħala mezz ta' ħlas inklużi, mingħajr restrizzjoni, il-karatteristiċi tas-sigurta' kontra l-iffalsfikar, l-ispeċifikazzjonijiet tekniċi tal-produzzjoni, is-sigurta' fiżika tas-skakar u t-trasportazzjoni tal-karti tal-flus ewro.(5) Meta n-NCB jipproċessaw talbiet għal dokumenti tal-ECB li jkunu fil-pussess tagħhom, huma għandhom jikkonsultaw lill-ECB biex jiżguraw l-applikazzjoni sħiha ta' din id-Deċiżjoni sakemm ikun ċar jekk id-dokument jistax jiġi żvelat jew le.(6) Biex joħloq aktar trasparenza, il-ECB għandu jagħti aċċess mhux biss għal dokumenti mħejjija minnu, imma wkoll għal dokumenti li huwa jirċievi filwaqt li fl-istess ħin jippreserva d-dritt biex it-terzi partijiet interessati jesprimu l-pożizzjonijiet tagħhom fir-rigward ta' l-aċċess għal dokumenti mħejjija minnhom.(7) Il-ECB għandu japplika proċedura li tinvolvi żewġ stadji biex jassigura li l-prattika ta' amministrazzjoni tajba hija rispettata.IDDEĊIEDA KIF ĠEJ:Artikolu 1SkopL-iskop ta' din id-Deċiżjoni huwa li tiddefinixxi l-kundizzjonijiet u l-limiti li skondhom il-ECB għandu jagħti aċċess pubbliku għad-dokumenti tiegħu u biex tippromovi prattika ta' amminsitrazzjoni tajba dwar l-aċċess pubbiku għal dawn id-dokumenti.Artikolu 2Benefiċjarji u skop1. Kull ċittadin ta' l-Unjoni, u kull persuna naturali jew legali li toqgħod jew li għandha l-uffiċċju rreġistrat f'xi Stat Membru, għandha dritt ta' aċċess għad-dokumenti tal-ECB, bla ħsara għall-kundizzjonijiet u l-limiti stabbiliti f'din id-Deċiżjoni.2. Il-ECB jista', bla ħsara għall-istess kundizzjonijiet u limiti, jagħti aċċess għad-dokumenti tal-ECB lil kull perunsa naturali jew legali li ma togħqodx jew li m'għandhiex l-uffiċċju rreġistrat tagħha f'xi Stat Membru.3. Din id-Deċiżjoni għandha tkun mingħajr preġudizzju għad-drittijiet ta' l-aċċess pubbliku għad-dokumenti tal-ECB li jistgħu joħorġu minn strumenti tal-liġi internazzjonali jew atti oħra li jimplimentawhom.Artikolu 3DefinizzjonijietGħall-fini ta' din id-Deċiżjoni:(a) "dokument" u "dokument tal-ECB" għandhom ifissru kull kontenut ikun xi jkun l-medju tagħhom (miktub fuq karta jew merfugħ f'forma elettronika jew bħala recording ta' ħoss, viżiv jew awdjoviżiv) mħejji jew miżmum mill-ECB u li għandu x'jaqsam mal-politika tiegħu, l-attivitajiet jew id-deċiżjonijiet, kif ukoll id-dokumenti mħejjija mill-Istitut Monetarju Ewropew (IME) u mill-Kumitat tal-Gvernaturi tal-banek ċentrali ta' l-Istati Membri tal-Komunita' Ekonomika Ewropea (Kumitat tal-Gvernaturi);(b) "terza parti" għandha tfisser kull persuna naturali jew legali, jew kwalunkwe entita' barra l-ECB.Artikolu 4Eċċezzjonijiet1. Il-ECB għandu jiċħad l-aċċess għal dokument meta l-pubblikazzjoni ddgħajjef il-protezzjoni ta':(a) l-interess pubbliku dwar:- il-kunfidenzjalita' tal-proċedimenti tal-korpi tal-ECB fejn jittieħdu d-deċiżjonijiet,- il-politika finanzjarja, monetarja jew ekonomika tal-Komunita' jew ta' xi Stat Membru,- il-finanzi interni tal-ECB jew tan-NCB,- il-protezzjoni ta' l-integrita' tal-karti tal-flus ewro,- is-sigurta' pubblika,- ir-relazzjonijiet finanzjarji internazzjonali, monetarji jew ekonomiċi;(b) il-privatezza u l-integrita' ta' l-individwu, partikolarment skond il-leġislazzjoni tal-Komunita' dwar il-protezzjoni tad-data personali;(ċ) il-kunfidenzjalita' ta' l-informazzjoni li hija protetta bil-liġi tal-Komunita'.Il- ECB għandu jiċħad l-aċċess għal xi dokument fejn il-pubblikazzjoni ddgħajjef il-protezzjoni ta':- l-interessi kummerċjali ta' xi persuna naturali jew legali, inkluża l-propjeta' intelletwali,- il-proċedimenti tal-Qorti u l-avviż legali,- l-iskop ta' l-ispezzjonijiet, l-investigazzjonijiet u l-audits,sakemm ikun hemm interess pubbliku superjuri għall-pubblikazzjoni.2. L-aċċess għal dokument li jkollu opinjonijiet għal użu intern bħala parti mid-dibattiti u l-konsultazzjonijiet preliminari fi ħdan il-ECB jew man-NCB għandhom ikunu miċħuda anke wara li d-deċiżjoni tkun ittieħdet, sakemm ikun hemm interess pubbliku superjuri li jkunu mikxufa.3. Fir-rigward tad-dokumenti ta' terzi partijiet, il-ECB għandu jikkonsulta mat-terza parti interessata bil-għan li teżamina jekk eċċezjoni f'dan l-Artikolu hijiex applikabbli, sakemm ikun ċar li d-dokument għandu jew m'għandux jiġi kkomunikat.4. Jekk xi partijiet biss tad-dokument mitlub ikunu koperti b' xi waħda mill-eċċezzjonijiet, il-partijiet li jifdal tad-dokument għandhom jiġu kkomunikati.5. L-eċċezzjonijiet kif stabbiliti f'dan l-Artikolu għandhom japplikaw biss għall-perjodu li matulu l-protezzjoni hija ġġustifikata abbażi tal-kontenut tad-dokument. L-eċċezzjonijiet jistgħu japplikaw għal perjodu massimu ta' 30 sena sakemm ipprovdut speċifikament mod ieħor mill-Kunsill Governattiv tal-ECB. Fil-każ ta' dokumenti koperti bl-eċċezzjonijiet li għandhom x'jaqsmu ma' interessi ta' privatezza u kummerċjali, l-eċċezzjonijiet jistgħu jkomplu japplikaw wara dan il-perjodu.Artikolu 5Dokumenti fin-NCBId-dokumenti mħejjija mill-ECB u li huma fil-pussess ta' xi BĊN, kif ukoll id-dokumenti mħejjija mill-IME jew mill-Kumitat tal-Gvernaturi jistgħu jiġu ppubblikati biss min-NCB salva l-konsultazzjoni minn qabel tal-ECB dwar l-iskop ta' l-aċċess, sakemm ikun ċar li d-dokument għandu jew m'għandux jiġi ppubblikat.Alternattivament in-NCB jista' jirreferi t-talba lill-ECB.Artikolu 6Applikazzjonijiet1. Applikazzjoni għall-aċcess ta' xi dokument għandha ssir lill-ECB [5] f'kwalunkwe forma miktuba, inkluża l-forma elettronika, f'waħda mil-lingwi uffiċjali ta' l-Unjoni u f'mod preċiż biżżejjed biex il-ECB jkun jista' jidentifika d-dokument. L-applikant mhuwiex obbligat li jgħid ir-raġunijiet għall-applikazzjoni.2. Jekk xi applikazzjoni mhijiex preċiża biżżejjed, il-ECB għandu jsaqsi lill-applikant biex jikkjarifika l-applikazzjoni u għandu jassistih biex jagħmel dan.3. Fil-każ ta' xi applikazzjoni għal dokument twil ħafna jew għal numru kbir ta' dokumenti, il-ECB jista' jikkonsulkta b'mod informali ma' l-applikant, bil-għan li tinstab soluzzjoni ġusta.Artikolu 7L-ipproċessar ta' l-applikazzjonijiet tal-bidu1. Applikazzjoni għall-aċċess ta' dokument għandha tiġi ttrattata minnufih. Konferma ta' riċevuta għandha tintbagħat lill-applikant. Id-Direttur Ġenerali tas-Sekretarjat u s-Servizzi tal-Lingwa tal-ECB għandu jew jagħti aċċess għad-dokument mitlub u jipprovdi aċċess skond l-Artikolu 9 jew, jgħid f'risposta bil-miktub, ir-raġunijiet għaċ-ċaħda totali jew parzjali u jinforma lill-applikant bid-dritt tiegħu biex jagħmel applikazzjoni ta' konferma skond il-paragrafu 2, fi żmien għoxrin ġurnata ta' xogħol mir-riċevuta ta' l-applikazzjoni, jew tal-kjarifikazzjonijiet mitluba skond l-Artikolu 6(2).2. Fil-każ ta' ċaħda totali jew parzjali, l-applikant jista', f'għoxrin ġurnata ta' xogħol li jirċievi r-risposta tal-ECB, jagħmel applikazzjoni ta' konferma fejn isaqsi lill-Bord Eżekuttiv tal-ECB biex jirrikunsidra l-pożizzjoni tiegħu. Barra dan, in-nuqqas tal-ECB biex iwieġeb fil-limitu ta' żmien preskritt ta' għoxrin ġurnata ta' xogħol biex jipproċessa l-applikazzjoni tal-bidu għandha tintitola lill-applikant biex jagħmel applikazzjoni ta' konferma.3. F' każijiet eċċezzjonali, per eżempju fil-każ ta' xi applikazzjoni għal dokument twil ħafna jew għal numru kbir ħafna ta' dokumenti, il-ECB jista' jestendi l-limitu ta' żmien imsemmi fil-paragrafu 1 b'għoxrin ġurnata ta' xogħol, dejjem jekk l-applikant huwa nnotifikat minn qabel u jekk jingħataw raġunijiet dettaljati.4. Il-Paragrafu 1 m'għandux japplika fil-każ ta' applikazzjonijiet eċċessivi u mhux raġonevoli, partikolarment meta jkunu ta' natura ripetittiva.Artikolu 8L-ipproċessar ta' l-applikazzjonijiet ta' konferma1. Applikazzjoni ta' konferma għandha tiġi ttrattata minnufih. Fi żmien 15-il ġurnata ta' xogħol mill-irċevuta ta' din l-applikazzjoni, il-Bord Eżekuttiv għandu jew jagħti aċċess għad-dokument mitlub u jipprovdi aċċess skond l-Artikolu 9 jew, f'risposta bil-miktub, jagħti r-raġunijiet għaċ-ċaħda totali jew parzjali. Fil-każ ta' ċaħda totali jew parzjali, il-ECB għandu jinforma lill-applikant bir-rimedji disposti għalih skond l-Artikoli 230 u 195 tat-Trattat.2. F'każijiet eċċezzjonali, per eżempju fil-każ ta' xi applikazzjoni għal xi dokument twil ħafna jew għal numru kbir ħafna ta' dokumenti, il-ECB jista' jestendi l-limitu ta' żmien imsemmi fil-paragrafu 1 b'15-il ġurnata ta' xogħol, dejjem jekk l-applikant huwa nnotifikat minn qabel u jekk jingħataw raġunijiet dettaljati.3. In-nuqqas tal-ECB biex iwieġeb fil-limitu ta' żmien preskritt għandu jiġi kkunsidrat bħala risposta negattiva u għandha tintitola lill-applikant biex jibda proċedimenti bil-qorti u/jew jippreżenta lment lill-Ombudsman Ewropew, skond l-Artikoli 230 u 195 tat-Trattat, rispettivament.Artikolu 9Aċċess wara xi applikazzjoni1. L-applikanti jistgħu jikkonsultaw id-dokumenti li għalihom l-ECB jkun ta' aċċess, jew fil-bini tiegħu jew billi jirċievu kopja, inkluża, meta disponibbli, kopja elettronika. L-ispejjeż biex tipproduċi u tibgħat il-kopji jistgħu jingħaddu lill-applikant. Dan il-ħlas m'għandux jaqbeż l-ispiża reali biex tipproduċi u tibgħat il-kopji. Il-konsultazzjoni fuq il-post, il-kopji ta' anqas minn 20 paġna A4 u l-aċċess dirett f'forma elettronika għandhom ikunu bla ħlas.2. Jekk xi dokument ikun diġa' ġie rilaxxat mill-ECB u jkun aċċessibbli faċilment, il-ECB jista' jissodisfa l-obbligu tiegħu li jagħti aċċess għalih billi jinforma lill-applikant kif għandu jakkwista d-dokument mitlub.3. Id-dokumenti għandhom ikunu fornuti f'verżjoni u format eżistenti (inkluż elettronikament jew f'format alternattiv) kif mitlub mill-applikant.Artikolu 10Ir-Riproduzzjoni ta' dokumenti1. Id-dokumenti rilaxxati skond din id-Deċiżjoni m'għandhomx jiġu riprodotti jew sfruttati għal skopijiet kummerċjali mingħajr l-awtorizzazzjoni speċifika tal-ECB minn qabel. Il-ECB jista' jżomm din l-awtorizzazzjoni mingħajr ma jagħti raġunijiet.2. Din id-Deċiżjoni għandha tkun mingħajr preġudizzju għal kwalunkwe regola eżistenti dwar id-drittijiet ta' l-awtur li jistgħu jillimitaw id-dritt ta' terza persuna li tirriproduċi jew tisfrutta d-dokumenti rilaxxati.Artikolu 11Dispożizzjonijiet FinaliDin id-Deċiżjoni għandha tidħol fis-seħħ fil-ġurnata wara l-pubblikazzjoni tagħha fil-Ġurnal Uffiċjali ta' l-Unjoni Ewropea.Id-Deċiżjoni ECB/1998/12 għandha tiġi rrevokata.Magħmula fi Frankfurt am Main, fl-4 ta' Marzu, 2004.Il-President tal-ECBJean-Claude Trichet[1] Id-Deċiżjoni BĊE/2004/2 tad-19 ta' Frar, 2004, li taddotta r-Regoli tal-Proċedura tal-Bank Ċentrali Ewropew, ĠU L 80, tat-18.3.2004, p. 33.[2] ĠU L 173, tas-27.6.2001, p. 5.[3] ĠU L 145, tal-31.5.2001, p. 43.[4] ĠU L 110, tat-28.4.1999, p. 30.[5] Indirizzat lill-Bank Ċentrali Ewropew, Diviżjoni Sekretarjat, Kaiserstrasse 29, D-60311 Frankfurt am Main. Faks: + 49 (69) 1344 6170. E-mail: ecb.secretariat@ecb.int.--------------------------------------------------


title: 2011/283/UE: Deċiżjoni tal-Kunsill tat- 12 ta’ April 2011 dwar il-konklużjoni ta’ Protokoll għall-Ftehim ta’ Sħubija u Kooperazzjoni li jistabbilixxi sħubija bejn il-Komunitajiet Ewropej u l-Istati Membri tagħhom, min-naħa l-waħda, u r-Repubblika tal-Moldova, min-naħa l-oħra, dwar Ftehim Qafas bejn l-Unjoni Ewropea u r-Repubblika tal-Moldova dwar il-prinċipji ġenerali għall-parteċipazzjoni tar-Repubblika tal-Moldova fil-programmi tal-Unjoni

text:
               18.5.2011

               MT

               Il-Ġurnal Uffiċjali tal-Unjoni Ewropea

               L 131/1

         DEĊIŻJONI TAL-KUNSILL
   tat-12 ta’ April 2011
   dwar il-konklużjoni ta’ Protokoll għall-Ftehim ta’ Sħubija u Kooperazzjoni li jistabbilixxi sħubija bejn il-Komunitajiet Ewropej u l-Istati Membri tagħhom, min-naħa l-waħda, u r-Repubblika tal-Moldova, min-naħa l-oħra, dwar Ftehim Qafas bejn l-Unjoni Ewropea u r-Repubblika tal-Moldova dwar il-prinċipji ġenerali għall-parteċipazzjoni tar-Repubblika tal-Moldova fil-programmi tal-Unjoni
   (2011/283/UE)
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikoli 114, 168, 169, 172, 173 (3), 188 u 192, flimkien mal-punt (a) tal-Artikolu 218(6), l-Artikolu 218(7) u t-tieni subparagrafu tal-Artikolu 218(8) tiegħu,
   Wara li kkunsidra l-proposta mill-Kummissjoni Ewropea,
   Wara li kkunsidra l-kunsens tal-Parlament Ewropew,
   Billi:

               (1)

               Il-Protokoll għall-Ftehim ta’ Sħubija u Kooperazzjoni li jistabbilixxi sħubija bejn il-Komunitajiet Ewropej u l-Istati Membri tagħhom, min-naħa l-waħda, u r-Repubblika tal-Moldova, min-naħa l-oħra, dwar Ftehim Qafas bejn l-Unjoni Ewropea u r-Repubblika tal-Moldova dwar il-prinċipji ġenerali għall-parteċipazzjoni tar-Repubblika tal-Moldova fil-programmi tal-Unjoni (1) (minn hawn 'il quddiem imsejjaħ “il-Protokoll”) ġie ffirmat f’isem l-Unjoni fit-30 ta’ Settembru 2010.

               (2)

               Il-Protokoll għandu jiġi konkluż,

         ADOTTA DIN ID-DEĊIŻJONI:
   Artikolu 1
   Il-Protokoll għall-Ftehim ta’ Sħubija u Kooperazzjoni li jistabbilixxi sħubija bejn il-Komunitajiet Ewropej u l-Istati Membri tagħhom, min-naħa l-waħda, u r-Repubblika tal-Moldova, min-naħa l-oħra, dwar Ftehim Qafas bejn l-Unjoni Ewropea u r-Repubblika tal-Moldova dwar il-prinċipji ġenerali għall-parteċipazzjoni tar-Repubblika tal-Moldova fil-programmi tal-Unjoni hu b’dan approvat f’isem l-Unjoni.
   Artikolu 2
   Il-President tal-Kunsill għandu jagħti f'isem l-Unjoni n-notifika prevista fl-Artikolu 10 tal-Protokoll.
   Artikolu 3
   Din id-Deċiżjoni għandha tidħol fis-seħħ fil-jum tal-adozzjoni tagħha.

      Magħmul fil-Lussemburgu, it-12 ta’ April 2011.

            Għall-Kunsill

            Il-President

         C. ASHTON

      (1)  ĠU L 14, 19.1.2011, p. 2.